[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.3.2008

COM(2008) 141 végleges

A BIZOTTSÁG KÖZLEMÉNYE A TANÁCSNAK, AZ EURÓPAI PARLAMENTNEK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

Az adminisztratív terhek csökkentésére irányuló 2008-as gyorsított eljárású intézkedések az Európai Unióban

(előterjesztő: a Bizottság)

A BIZOTTSÁG KÖZLEMÉNYE A TANÁCSNAK, AZ EURÓPAI PARLAMENTNEK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

Az adminisztratív terhek csökkentésére irányuló 2008-as gyorsított eljárású intézkedések az Európai Unióban

1. AZ ADMINISZTRATÍV TERHEK CSÖKKENTÉSÉNEK CSELEKVÉSI PROGRAMJA AZ EURÓPAI UNIÓBAN KERETÉBEN MEGVALÓSÍTOTT GYORSÍTOTT ELJÁRÁSÚ INTÉZKEDÉSEK SZEREPE

Az adminisztratív terhek csökkentésének cselekvési programja az Európai Unióban[1] egyik kulcsfontosságú eleme a 2007–2008-as adminisztratív költségek széles körű felmérésben áll, amelyeket jelentős egyszerűsítő javaslatok követnek majd. A már rövid távon megvalósuló konkrét eredmények érdekében a cselekvési program azonban olyan azonnali intézkedéseket is magában foglal, amelyekről feltételezhető, hogy a meglévő szabályok technikai módosításai által jelentős haszonnal fognak járni. A kívánt módosítások jellegéből adódóan ezeket az intézkedéseket meglehetősen gyorsan el lehet fogadni; ezért ezeket „gyorsított intézkedéseknek” nevezzük.

2007-ben tíz gyorsított intézkedés került előterjesztésre, melyekkel becslések szerint 1,3 milliárd eurót lehet megtakarítani az EU-beli vállalatok számára. 2008. február 1-jéig a tíz intézkedésből ötöt fogadtak el hivatalosan, amelyek révén az adminisztratív terhek kb. 500 millió euróval csökkennek[2]. A fennmaradó javaslatokat az Európai Parlament és a Tanács minden valószínűség szerint 2008 első felében fogadja el.

A Bizottság – ahogy 2008 januárjában[3] bejelentette – ezúttal előterjeszti az új gyorsított eljárású intézkedések listáját (lásd az I. mellékletet)[4]. A szükségtelen adminisztratív terheket belső felülvizsgálat végzése során, valamint az érdekelt felektől és a tagállamok szakértőitől kapott javaslatok nyomán azonosítottuk be.

2. A FÜGGETLEN ÉRDEKKÉPVISELőKBőL ÁLLÓ, ADMINISZTRATÍV TERHEKKEL FOGLALKOZÓ MAGAS SZINTű MUNKACSOPORT VÉLEMÉNYE

A Bizottság a 2008-as gyorsított eljárású intézkedések listájának véglegesítése előtt kikérte a nemrégiben létrehozott független érdekképviselőkből álló, adminisztratív terhekkel foglalkozó magas szintű munkacsoport véleményét. A magas szintű munkacsoport 2008. február 26-i második ülésén fogadta el véleményét. A Bizottság figyelembe vette a magas szintű nemzeti szabályozási szakértői csoport tagjai által küldött észrevételeket is.

Mind a véleményben, mind pedig az észrevételekben általánosságban támogatják a gyorsított eljárású intézkedések 2008-as csomagját. Az adminisztratív terhekkel foglalkozó magas szintű munkacsoport emellett felszólította a Parlamentet és a Tanácsot, hogy az egyszerűsítő javaslatok elfogadására vonatkozóan vezessenek be új eljárásokat.

3. INTÉZMÉNYKÖZI ELJÁRÁS

Számos 2008-as gyorsított eljárású intézkedés erős elkötelezettséget kíván mind a Tanácstól, mind pedig a Parlamenttől, hogy 2008 végéig el tudják fogadni a javaslatokat. A Bizottság ezért felkéri az Európai Tanácsot, hogy szólítsa fel a Tanácsot és az Európai Parlamentet arra, hogy részesítsék előnyben az I. mellékletben meghatározott intézkedéseket, miután a Bizottság megtette a megfelelő javaslatokat.

A Bizottság továbbá arra kéri a Tanácsot és a Parlamentet, hogy dolgozzanak ki megfelelő munkamódszereket annak érdekében, hogy a 2003-as intézményközi megállapodásban foglaltaknak megfelelően felgyorsuljon az egyszerűsítő javaslatok feldolgozása, különösen az adminisztratív terhek csökkentésére irányuló javaslatoké, mint ahogy azt az adminisztratív terhekkel foglalkozó magas szintű munkacsoport kifejezetten ajánlotta. Erre azért van szükség, hogy 2008-ban és 2009-ben[5] minél több csökkentési javaslattal tovább lehessen haladni, valamint alapvető feltétele annak, hogy az EU 2012-re kitűzött 25 %-os csökkentési célját elérje.

I. MELLÉKLET: 2008-ban gyorsított eljárással elfogadandó tételek

Szakpolitikai terület | Az érintett EU-jogszabály | A jelenlegi teher és probléma, valamint a 2008-ra javasolt gyorsított eljárású intézkedés leírása |

Mezőgazdaság | Az 1766/92/EGK tanácsi rendeletnek a gabonaágazatban alkalmazott termelési visszatérítésekre való alkalmazása részletes szabályainak megállapításáról szóló, 1993. június 30-i 1722/93/EGK bizottsági rendelet | Összefoglalás A módosított keményítők ellenőrzési eljárásának egyszerűsítése azon határértékek megnövelésével, amelyek alatt ezen eljárásokat nem alkalmazzák. |

Jelenlegi teher/probléma A módosított keményítők ellenőrzésére vonatkozó különleges rendelkezések gondoskodnak arról, hogy a módosított keményítőt ne dolgozhassák fel újra olyan nyersanyaggá, amely használata lehetővé tenné a termelési visszatérítés többszöri kérelmezésére való jogosultságot. A rendelkezések megállapítják a termelési visszatérítés maximális összegét (jelenleg 16 euro/tonna), amely alatt nem alkalmazandók a különleges ellenőrzési rendelkezések. Figyelembe véve a termelési visszatérítés jelenlegi szintjét és a módosított keményítők visszaalakításának viszonylag magas költségeit, a 16 euro/tonna határérték túl alacsony. A gazdasági szereplőknek minden alkalommal kiegészítő adminisztratív követelményeknek kell megfelelniük, ha a termelési visszatérítés összege meghaladja ezt a határértéket, akkor is, ha a spekulatív újrafeldolgozás kockázata nagyon korlátozott. |

Csökkentési intézkedés A határérték (jelenleg 16 euro/tonna), amely alatt az 1722/93/EGK rendelet 10. cikkében előírt különleges ellenőrzési intézkedések már nem alkalmazandók, ésszerűbb mértékűre történő növelése, hogy a gazdasági szereplőket (keményítőgyártók) érintő adminisztratív teher csökkenjen azáltal, hogy megszüntetik a módosított keményítő ellenőrzését, ha a spekulatív feldolgozás veszélye gazdasági okok miatt nem áll fenn. |

Iparpolitika | A nem közúti mozgó gépekbe és berendezésekbe szánt belső égésű motorok gáz- és szilárd halmazállapotú szennyezőanyag-kibocsátása elleni intézkedésekre vonatkozó tagállami jogszabályok közelítéséről szóló, 1997. december 16-i 97/68/EK európai parlamenti és tanácsi irányelv | Összefoglalás A rugalmassági rendszer keretében való jelentéstételi kötelezettségekből adódó, és a tagállamok jóváhagyó hatóságaira és a gyártókra háruló adminisztratív terhek megszüntetése |

Jelenlegi teher/probléma A nem közúti mozgó gépekről és berendezésekről szóló irányelv XIII. mellékletének 1.5.pontja értelmében az eredeti berendezésgyártóknak minden tagállam jóváhagyó hatóságát értesíteni kell a rugalmassági rendszer használatáról (amely lehetővé teszi, hogy korlátozott számban forgalomba hozzanak olyan motorokat, amelyek csak a szennyezőanyag-kibocsátási határértékek előző szakaszát teljesítik). Emellett az említett melléklet 1.7. pontja értelmében a gyártóknak az általuk alkalmazott rugalmassági rendszer végrehajtásáról félévente jelentést kell benyújtaniuk valamennyi tagállam jóváhagyó hatóságához, beleértve a rugalmassági rendszer alapján forgalomba hozott nem közúti mozgó gépek és berendezések (a továbbiakban: NRMM-ek) darabszámára, a motorok és NRMM-ek sorozatszámaira, valamint azon tagállamokra vonatkozóan összesített adatokat, ahol az NRMM-eket forgalomba hozták. Ezek a jelentéstételi követelmények mind a gyártókra, mind pedig a jóváhagyó hatóságokra szükségtelen terheket rónak, viszont nem bizonyosult be az irányelv alkalmazásának ideje alatt, hogy hozzáadott értéket jelentenének. |

Csökkentési intézkedés A nem közúti mozgó gépekről és berendezésekről szóló irányelv XIII. mellékletének 1.5. és 1.7. pontjában szereplő jelentéstételi követelmények megszüntetése (ezzel ellentétben az 1.6. pont fenntartása, amely szerint a gyártónak a rugalmassági rendszer alkalmazásához kapcsolódó minden olyan információt meg kell adnia a jóváhagyó hatóságnak, amelyet a jóváhagyó hatóság a döntéshez szükségesnek ítél). |

Iparpolitika | A rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi rendelet | Összefoglalás A gyártók abból adódó adminisztratív terhének csökkentése, hogy be kell jelenteniük a tagállamoknak a rádió- és távközlő berendezések forgalomba hozatalának szándékát. |

Jelenlegi teher/probléma A 6. cikk (4) bekezdése értelmében a gyártók kötelesek értesíteni a (spektrum kezeléséért felelős) nemzeti hatóságot azon szándékukról, hogy rádió- , illetve távközlő berendezések bizonyos típusait forgalomba kívánják hozni. Ez az olyan frekvenciasávot használó berendezésekre vonatkozik, amelyek használata az EU-ban nem teljes mértékben harmonizált. A tagállamok által végrehajtott eljárásokat az irányelv nem harmonizálja. Informális alapon elérték a rendelkezésre bocsátandó információ bizonyos szintű harmonizálását, de az információk rendelkezésre bocsátására szolgáló eljárások különböznek egymástól. |

Csökkentési intézkedés Egy olyan központi elektronikus bejelentő eszköz bevezetése, amely az információt a gyártótól a tagállamok hatóságaihoz továbbítja. A gyártónak nem kell ismernie a tagállamok egyes címzettjeit. |

Iparpolitika | Gyógyszerészeti jogszabályok: Az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelv Az emberi felhasználásra szánt gyógyszerek közösségi kódexéről szóló, 2001. november 6-i 2001/83/EK európai parlamenti és tanácsi irányelv | Összefoglalás A gyógyszerek engedélyezés utáni módosítására vonatkozó szabályok (az úgynevezett módosítási rendeletek) jogalapjának felülvizsgálata a különböző módosítási rendeletek EU-n belüli teljes körű harmonizálása érdekében. Ez lehetővé teszi a gyógyszerek módosítására (pl. a csomagolás, a gyártó címének megváltozása …) vonatkozó szabályozási keret egyértelműbbé, egyszerűbbé és rugalmasabbá tételét. |

Jelenlegi teher/probléma A gyógyszerekre teljes élettartamuk alatt szabályok vonatkoznak. A gyógyszereket érintő minden olyan módosítást, amely az EU piacán való forgalomba hozatalukat követi (pl. az előállítási folyamat, a csomagolás, a gyártó címének megváltozását) jogi fogalommal „módosításként” határozzák meg, és a „módosító rendeletek” elnevezésű összetett jogi keret alapján kell kezelni őket. A módosítások mind az iparra, mind pedig az illetékes szabályozó hatóságra jelentős adminisztratív terheket rónak. Becslések szerint e szabályok végrehajtása a vállalatok jogi részlegei humán erőforrásának és pénzügyi költségeinek több mint 60%-át veszi igénybe. A teher jelentős része abból ered, hogy a tagállamok többségében országról országra különbözőek a nemzeti jogszabályok, ami nem összehangolt követelményekhez és szükségtelen adminisztratív terhekhez vezet. A módosítások szabályozása ugyan elengedhetetlen a biztonságos és hatékony gyógyszerek fenntartása érdekében, de az azzal járó teher meggátolhatja bizonyos olyan változtatások bevezetését, amelyek különösen a betegek, és általánosságban a társadalom számára előnyösek lennének. Ez a teher jelenleg akadályt jelent az innováció és a versenyképesség számára. |

Csökkentési intézkedés A 2001/82/EK irányelv 39. cikkének és a 2001/83/EK irányelv 35. cikkének módosítása a módosítási intézkedéseknek az EU-n belüli teljes körű harmonizálása érdekében. |

Környezetvédelem | A beltéri festékekre és lakkokra vonatkozó közösségi ökocímke odaítélésével kapcsolatos módosított ökológiai kritériumok meghatározásáról és az 1999/10/EK határozat módosításáról szóló, 2002. szeptember 3-i 2002/739/EK bizottsági határozat | Összefoglalás Az illékony szerves vegyületek (VOC) fogalommeghatározásainak harmonizálása. |

Jelenlegi teher/probléma Az illékony szerves vegyületek (a továbbiakban: VOC) fogalommeghatározása szükségtelenül különbözik az egyes jogszabályokban. Általánosságban nem hasznos a különbözőképpen megfogalmazott fogalommeghatározások használata, ha azok ugyanarra a vállalkozásra vagy tevékenységre vonatkoznak. Például: A 2004/42/EK irányelv a VOC fogalmát a következőképpen határozza meg: „…bármely szerves vegyület, amelynél legfeljebb 250 °C a kezdő forráspont 101,3 kPa atmoszférikus nyomáson mérve.” A 2002/739/EK bizottsági határozatban egy hasonló, de másképpen megfogalmazott fogalommeghatározás szerepel: „…illékony szerves vegyület minden olyan szerves vegyület, amelynek forráspontja (vagy forrásának kezdőpontja) normál nyomáson legfeljebb 250 °C.” |

Csökkentési intézkedés A fogalommeghatározásokat harmonizálni kell, hogy világosak legyenek a vállalkozások számára, különösen a jogi eszközök közötti átfedés miatt. A 2002/739/EK bizottsági határozatot úgy kell módosítani, hogy a VOC fogalommeghatározása megegyezzen a 2004/42/EK irányelvben szereplő fogalommeghatározással. A javasolt gyorsított eljárású intézkedésnek mind a vállalkozások, mind pedig a végrehajtó szervek adminisztratív terheit csökkentenie kell. |

Környezetvédelem | Az elemekről és akkumulátorokról, valamint a hulladékelemekről és -akkumulátorokról, továbbá a 91/157/EGK irányelv hatályon kívül helyezéséről szóló, 2006. szeptember 6-i 2006/66/EK európai parlamenti és tanácsi irányelv | Összefoglalás Annak tisztázása, hogy a 2008. szeptember 26-a előtt törvényesen forgalomba hozott elemeket vagy akkumulátorokat az említett időpontot követően nem kell kivonni a forgalomból, illetve átcímkézni. |

Jelenlegi teher/probléma A 2006/66/EK elemekről és akkumulátorokról szóló irányelv 6. cikkének (2) bekezdése előírja, hogy azok az elemek vagy akkumulátorok, amelyek nem felelnek meg az említett irányelv követelményeinek, 2008. szeptember 26-a után nem hozhatók forgalomba, illetve azokat ki kell vonni a forgalomból. Ez úgy értelmezhető, hogy azokat az elemeket vagy akkumulátorokat is ki kell vonni a forgalomból, amelyeket 2008. szeptember 26-a előtt törvényesen hoztak forgalomba, az említett időpontot követően még forgalomban vannak, és nem teljesítik az irányelv követelményeit. Ha az irányelv ezen rendelkezését a fentiek szerint értelmeznénk, akkor az azt eredményezné, hogy a törvényesen forgalomba hozott elemek és akkumulátorok idő előtt hulladékká válnának, ami ellentétes a hulladékminimalizálás elvével. Emellett ezeknek az elemeknek vagy akkumulátoroknak a forgalomból való kivonása, illetve az irányelv követelményeihez való hozzáigazítása jelentős adminisztratív terhet róna a tagállamokra és az ágazatra. Ha a 6. cikk (2) bekezdése nem változna, akkor a még forgalomban lévő, nem megfelelően címkézett elemeken és akkumulátorokon fel kellene tüntetni az elemek és akkumulátorok szelektív gyűjtését jelző kerekes hulladékgyűjtőt és a vegyjeleket, vagy ki kellene vonni őket a forgalomból. Ez az olyan hordozható elemeknek és akkumulátoroknak a forgalomból való kivonását is magában foglalná, amelyek a 2006/66/EK irányelv által engedélyezett mennyiségnél több kadmiumot tartalmaznak. |

Csökkentési intézkedés A 6. cikk (2) bekezdésének módosítása annak egyértelművé tétele érdekében, hogy azokat a 2008. szeptember 26-a előtt törvényesen forgalomba hozott elemeket és akkumulátorokat, amelyek nem felelnek meg a 2006/66/EK irányelvnek, nem kell kivonni a forgalomból. |

Statisztika | A tagállamok közötti termékforgalomra vonatkozó statisztikákról szóló 638/2004/EK európai parlamenti és tanácsi rendelet | Összefoglalás Az Intrastat rendszer egyszerűsítése annak érdekében, hogy a gazdasági szereplők, különösek a kkv-k számára megkönnyítsék a statisztikai jelentéstételt. |

Jelenlegi teher/probléma A Közösségen belüli kereskedelmi statisztikák rögzítik a mozgatható áruk tagállamok közötti fizikai áramlását. Az adatokat a nemzeti statisztikai hivatalok gyűjtik össze havonta a vállalatoktól. Jelenleg a tagállamok olyan szinten határozzák meg adatszolgáltatási küszöbértékeiket, amely biztosítja, hogy az értékben kifejezett kereskedelmük legalább 97%-át lefedjék Ennek következtében 2005 végén a más tagállamokkal kereskedelmet folytató vállalkozásoknak mintegy 78%-a mentesült az adatszolgáltatási kötelezettség alól. A minimális adatszolgáltatási arányt azonban még tovább lehetne csökkenteni, és így még több vállalkozásnak lehetne mentességet biztosítani az Intrastat rendszerbe történő adatszolgáltatás kötelezettsége alól. |

Csökkentési intézkedés A Bizottság azt javasolja, hogy a kereskedelem adatszolgáltatási lefedettségét a beérkező áruk esetében csökkentsék 95%-ra, és a kiszállítás lefedettségét tartsák a jelenlegi 97%-on. Az adatszolgáltatási teher csökkentésének lehetősége különösen a kis- és középvállalkozások (kkv-k) tekintetében jelentős, mivel a beérkező áruk esetében az adatokat szolgáltató vállalkozások többsége kis- és középvállalkozás. |

Belső piac (társasági jog) | Az egész Közösségre kiterjedő egységes biztosítékok kialakítása érdekében a tagállamok által a társasági tagok és harmadik személyek érdekei védelmében a Szerződés 58. cikkének (2) bekezdése szerinti társaságoknak előírt biztosítékok összehangolásáról szóló, 1968. március 9-i 68/151/EGK első tanácsi irányelv | Összefoglalás A kereskedelmi nyilvántartásban már közzétett információknak a nemzeti hivatalos lapban való közzététele költségeinek felszámolása. |

Jelenlegi teher/probléma A vállalatoknak ugyanazon adatokat kell közzétenniük a kereskedelmi nyilvántartásban és a nemzeti hivatalos lapban. Mivel azonban a kereskedelmi nyilvántartás elektronikus formában rendelkezésre áll, könnyen elérhető az interneten. A vállalatoknak számos tagállamban mind a kereskedelmi nyilvántartásban, mind pedig a nemzeti hivatalos lapban való közzétételért fizetniük kell. |

Csökkentési intézkedés A tagállamok csak akkor tarthatják fenn a vállalati adatoknak a nemzeti hivatalos lapban való közzétételének kötelezettségét, ha a közzététel díjmentes. |

Belső piac (társasági jog) | A valamely tagállam jogának hatálya alá tartozó meghatározott jogi formájú társaságoknak egy másik tagállamban létesített fióktelepeire vonatkozó bejelentési és közzétételi követelményeiről szóló, 1989. december 21-i 89/666/EK tizenegyedik tanácsi irányelv | Összefoglalás A tagállamok nem írhatják elő, hogy a fordítást és annak hitelesítését területükön készítsék. |

Jelenlegi teher/probléma Egy fióktelep nyilvántartásba vétele során az (anya)vállalat néhány dokumentumát és adatát be kell nyújtani Néhány tagállam előírja, hogy a fordítást és/vagy a fordítás hitelesítését saját hatóságaik által elismert fordítók végezzék. A vállalatok csökkenthetnék költségeiket azáltal, ha megválaszthatnák, hogy hol készíttetik el a fordítást, és ugyanazt a fordítást több tagállamban felhasználhatnák. |

Csökkentési intézkedések A tagállamok számára elő kell írni, hogy fogadják el a másik tagállamban készített és hitelesített fordításokat, ha azokat az adott tagállam hatóságai elfogadják. |

Belső piac (számvitel) | A Szerződés 54. cikke (3) bekezdésének g) pontja alapján meghatározott jogi formájú társaságok éves beszámolójáról szóló, 1978. július 25-i 78/660/EGK negyedik tanácsi irányelv | Összefoglalás Bizonyos közzétételi követelményeknek az irányelvből való törlése. |

Jelenlegi teher/probléma Az irányelv előírja a vállalatok számára, hogy a kiegészítő mellékletben magyarázatot fűzzenek az alapítási költségekhez (a 34. cikk (2) bekezdése), valamint részletezzék a nettó árbevételt tevékenységi csoportok és földrajzi piacok szerint (43. cikk (1) bekezdésének 8. pontja). Ezeknek az adatoknak a rendelkezésre bocsátása túlzottan megterhelő a kkv-k számára. |

Csökkentési intézkedés A Bizottság azt javasolja, hogy töröljék a fent említett közzétételi követelményt az irányelvből. Az információkat önkéntes alapon továbbra is rendelkezésre bocsáthatnák. |

Belső piac (számvitel) | A Szerződés 54. cikke (3) bekezdésének g) pontja alapján az összevont (konszolidált) beszámolóról szóló, 1983. június 13-i 83/349/EGK hetedik tanácsi irányelv | Összefoglalás A nemzetközi számviteli standardok alkalmazásáról szóló 1606/2002/EK rendelet és a hetedik irányelv közötti kapcsolat tisztázása. |

Jelenlegi teher/probléma Nincs pontosan meghatározva, hogy a jelentős leányvállalattal nem rendelkező anyavállalatok (13. cikk) a nemzetközi számviteli standardok alkalmazásáról szóló rendelet hatálya alá tartoznak-e, és így IFRS pénzügyi kimutatást kell-e készíteniük. |

Csökkentési intézkedés A Bizottság azt javasolja, hogy egyértelműen állapítsák meg, hogy a fent említett vállalatok nem tartoznak a nemzetközi számviteli standardok alkalmazásáról szóló rendelet hatálya alá. |

[pic][pic][pic][pic][pic][pic]

[1] COM(2007) 23.

[2] A 2007. december 31-i helyzetkép részletes leírását lásd COM(2008)35 3. mellékletében.

[3] COM(2008) 35.

[4] E gyorsított eljárású intézkedések közül hét része a Bizottság jogszabályok egyszerűsítését célzó gördülő programjának. Lásd Második jelentés a szabályozási környezet egyszerűsítését célzó stratégia eredményeiről, COM(2008) 33.

[5] Mivel a következő európai parlamenti választások tervezett időpontja 2009. június, az Európai Parlament bejelentette, hogy a 2009. március/április után előterjesztett új jogalkotási javaslatokat már nem veszi figyelembe. A jogalkotási időszak változásának eddigi tapasztalatai alapján a jogalkotási munka várhatóan 2009 novembere előtt nem tér vissza a szokásos kerékvágásba.